Suvestinė redakcija nuo 2025-03-05

Sprendimas paskelbtas: TAR 2020-06-29, i. k. 2020-14225

ŠVENČIONIŲ RAJONO SAVIVALDYBĖS TARYBA

SPRENDIMAS

DĖL švenčionių rajono savivaldybės želdynų ir želdinių apsaugos taisyklių patvirtinimo

2020 m. birželio 25 d. Nr. T-117

Švenčionys

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu ir Lietuvos Respublikos želdynų įstatymo 10 straipsnio 1 dalies 9 punktu, Švenčionių rajono savivaldybės taryba n u s p r e n d ž i a:

1. Patvirtinti Švenčionių rajono savivaldybės želdynų ir želdinių apsaugos taisykles (pridedama).

2. Pripažinti netekusiu galios Švenčionių rajono savivaldybės tarybos 2011 m. lapkričio 24 d. sprendimą Nr. T-146 „Dėl Švenčionių rajono savivaldybės želdynų ir želdinių apsaugos taisyklių patvirtinimo“.

3. Šis sprendimas skelbiamas Teisės aktų registre.

SAVIVALDYBĖS MERAS	RIMANTAS KLIPČIUS

PATVIRTINTA

Švenčionių rajono savivaldybės tarybos

2022 m. kovo 31 d. sprendimu Nr. T-74

švenčionių rajono savivaldybės želdynų ir želdinių apsaugos taisyklĖS

I SKYRIUS

BENDROSIOS NUOSTATOS

1. Šių taisyklių paskirtis – nustatyti Švenčionių rajono savivaldybės teritorijoje ne miškų ūkio paskirties žemėje esančių želdynų ir želdinių apsaugos, tvarkymo, želdynų kūrimo ir želdinių veisimo teisinį reguliavimą, siekiant užtikrinti gamtinio ir kultūrinio kraštovaizdžio stabilumą, gyventojų teisę į jų gyvenimo kokybę gerinančias aplinkos sąlygas.

2. Želdynų ir želdinių apsaugos taisyklės (toliau – Taisyklės) taikomos fiziniams ir juridiniams asmenims jiems įstatymų nustatyta tvarka priskirtose ir bendrojo naudojimo teritorijose bei asmenims, kurie pagal atitinkamas sutartis pastarąsias teritorijas tvarko ir prižiūri arba vykdo statybos ir remonto darbus.

3. Švenčionių rajono savivaldybės administracija organizuoja ir koordinuoja Lietuvos Respublikos vietos savivaldos ir Lietuvos Respublikos želdynų įstatymu priskirtų bendrojo naudojimo teritorijoje esančių želdinių tvarkymą ir priežiūrą.

4. Šios Taisyklės netaikomos žolinei augalijai, augančiai ne želdynų teritorijoje.

5. Šios Taisyklės parengtos vadovaujantis teisės aktais:

5.1. Lietuvos Respublikos administracinių nusižengimų kodeksu;

5.2. Lietuvos Respublikos želdynų įstatymu;

5.3. Lietuvos Respublikos nekilnojamojo kultūros paveldo apsaugos įstatymu;

5.4. Lietuvos Respublikos specialiųjų žemės naudojimo sąlygų įstatymu;

5.5. Lietuvos Respublikos Vyriausybės 2008 m. kovo 12 d. nutarimu Nr. 206 „Dėl Kriterijų, kuriuos atitinkantys medžiai ir krūmai priskiriami saugotiniems želdiniams, patvirtinimo“;

5.6. Lietuvos Respublikos aplinkos ministro 2007 m. gruodžio 29 d. įsakymu Nr. D1-716 „Dėl kriterijų, pagal kuriuos dendrologiškai, ekologiškai, estetiškai vertingi, kultūros paveldui ir kraštovaizdžiui reikšmingi želdiniai, augantys privačioje žemėje, priskiriami saugotiniems, patvirtinimo“;

5.7. Lietuvos Respublikos aplinkos ministro 2007 m. gruodžio 14 d. įsakymu Nr. D1-675 „Dėl Želdynų ir želdinių sanitarinės apsaugos taisyklių patvirtinimo“;

5.8. Lietuvos Respublikos aplinkos ministro 2007 m. gruodžio 29 d. įsakymu Nr. D1-717 „Dėl Medžių ir krūmų veisimo, vejų ir gėlynų įrengimo taisyklių patvirtinimo“;

5.9. Lietuvos Respublikos aplinkos ministro 2008 m. sausio 18 d. įsakymu Nr. D1-45 „Dėl Medžių ir krūmų priežiūros, vandens telkinių, esančių želdynuose, apsaugos, vejų ir gėlynų priežiūros taisyklių patvirtinimo“;

5.10. Lietuvos Respublikos aplinkos ministro 2005 m. liepos 1 d. įsakymu Nr. D1-338 „Dėl statybos techninio reglamento STR 2.02.09:2005 „Vienbučiai ir dvibučiai gyvenamieji pastatai“ patvirtinimo“;

5.11. Lietuvos Respublikos aplinkos ministro 2010 m. kovo 15 d. įsakymu Nr. D1-193 „Dėl Želdinių apsaugos, vykdant statybos darbus, taisyklių patvirtinimo“;

5.12. Lietuvos Respublikos aplinkos ministro 2011 m. gruodžio 2 d. įsakymu Nr. D1-933 „Dėl statybos techninio reglamento STR 2.06.04:2014 „Gatvės ir vietinės reikšmės keliai. Bendrieji reikalavimai“ patvirtinimo“;

5.13. Lietuvos Respublikos energetikos ministro 2011 m. gruodžio 20 d. įsakymu Nr. 1-309 „Dėl Elektros linijų ir instaliacijos įrengimo taisyklių patvirtinimo“;

5.14. Lietuvos Respublikos aplinkos ministro 2008 m. sausio 31 d. įsakymu Nr. D1-94 „Dėl Želdinių atkuriamosios vertės nustatymo metodikos patvirtinimo“;

5.15. Lietuvos Respublikos aplinkos ministro 2008 m. birželio 26 d. įsakymu Nr. D1-343 „Dėl Želdinių atkuriamosios vertės įkainių patvirtinimo“;

5.16. Lietuvos Respublikos aplinkos ministro 2007 m. gruodžio 14 d. įsakymu Nr. D1-674 „Dėl Sodmenų kokybės reikalavimų patvirtinimo“.

6. Šiose Taisyklėse vartojamos šios sąvokos:

6.1. atskirasis želdynas – parkas, miesto ar miestelio sodas, skveras ar kitoks želdynas, esantis žemės sklype, kuris pagal jo naudojimo būdą priskiriamas prie atskirųjų želdynų teritorijų;

6.2. intensyvus želdinių genėjimas – želdinių priežiūros darbai, kurių metu pašalinama daugiau kaip 30 procentų medžių ar krūmų lajos tūrio;

6.3. krūmas – augalas su keliais ar keliolika maždaug vienodo storio (lygiaverčių) sumedėjusių ir kasmet iš antžeminių ar požeminių pumpurų priaugančių stiebų;

6.4. liana – laipiojantis arba vijoklinis sumedėjęs augalas su vienu ar daugiau laipiojančių, besivejančių arba pažeme besidriekiančių lanksčių stiebų;

6.5. medis – sumedėjęs augalas su dažniausiai vienu pagrindiniu stiebu ir laja;

6.6. neteisėtas želdinių naikinimas – tiesioginis ar netiesioginis mechaninis ar cheminis poveikis želdiniams ar jų aplinkos sąlygų pakeitimas, dėl kurio pažeidžiamos želdinių gyvybinės funkcijos, želdinių kirtimas, kitoks pašalinimas iš augimo vietos ar intensyvus genėjimas nesilaikant teisės aktų reikalavimų, taip pat saugotinų želdinių kirtimas, kitoks pašalinimas iš augimo vietos ar intensyvus genėjimas neturint galiojančio leidimo, sprendimo ar nesumokėjus želdinių atkuriamosios vertės kompensacijos;

6.7. parkas – ne mažesnis kaip 1 hektaro žmogaus sukurtas ar pertvarkytas įvairiais tikslais naudojamas atskirasis želdynas, kuriame yra meniškai sukomponuotų želdinių, želdynų statinių ir įrenginių ir kuris skirtas poilsio, mokslo, kultūros reikmėms ir (ar) pramogoms ir aplinkos kokybei gerinti;

6.8. saugotini želdiniai – medžiai ir krūmai, atitinkantys Lietuvos Respublikos Vyriausybės patvirtintus augimo vietos, rūšies ir matmenų kriterijus, pagal kuriuos medžiai ir krūmai priskiriami saugotiniems, ir (ar) savivaldybės tarybos sprendimu saugotinais paskelbti dendrologiškai, ekologiškai, estetiškai vertingi, kultūros paveldui ir kraštovaizdžiui reikšmingi medžiai ir krūmai, kuriems kirsti, kitaip pašalinti iš augimo vietos ar intensyviai genėti reikalingas leidimas ar sprendimas;

6.9. skveras – ne mažesnis kaip 0,03 hektaro dekoratyvinis ar trumpalaikiam poilsiui skirtas urbanizuotoje ir (ar) urbanizuojamoje teritorijoje esantis atskirasis želdynas su vyraujančiomis atviromis erdvėmis;

6.10. želdiniai – ne miško žemėje įveisti ar natūraliai augantys medžiai, krūmai ar lianos;

6.11. želdinių gerovė – optimalus želdinių fiziologinių, ekologinių ir gyvybinės erdvės poreikių tenkinimas, siekiant išsaugoti želdinių sveikumą, ilgaamžiškumą ir atsparumą;

6.12. želdynas – ne mažesnis kaip 0,01 hektaro ne miško žemės plotas su želdiniais, kuriame gali būti vandens telkinių, želdynų statinių ir įrenginių, vejų ir gėlynų;

6.13. želdyno pertvarkymas – želdyno struktūros keitimas, iškertant ar kitaip pašalinant iš augimo vietos ne mažiau kaip 20 procentų želdyno želdinių arba papildant želdyną naujais želdiniais, kurie sudarys ne mažiau kaip 20 procentų želdyne jau esančių želdinių skaičiaus;

6.14. želdynų ir želdinių apsauga – visuma veiksmų ir priemonių, kuriomis užtikrinamas želdynų kompozicijos, želdinių kiekio ir biologinės įvairovės išsaugojimas, želdinių gerovė, įskaitant želdynų ir želdinių apsaugą nuo neteisėto jų naikinimo;

6.15. želdynų ir želdinių priežiūra – periodiškai atliekami darbai, kuriais siekiama želdyne palaikyti ir (ar) pagerinti želdinių būklę, kad želdynas geriausiai atitiktų savo paskirtį, taip pat palaikyti ir (ar) pagerinti pavienių želdinių tinkamą dendrologinę (ekologinę) būklę, želdynų statinių ir įrenginių techninę būklę;

6.16. želdynų ir želdinių tvarkymas – darbai, kuriais atkuriami, keičiami, atnaujinami želdynai, pavieniai želdiniai, želdynų statiniai ir įrenginiai, kai iškertama ar kitaip pašalinama iš augimo vietos arba papildoma naujais iki 20 procentų želdyno želdinių;

6.17. želdynų ir želdinių savininkas – valstybė, savivaldybė, fizinis ar juridinis asmuo, Lietuvos Respublikoje įsteigtas Europos Sąjungos valstybėje narėje ar kitoje Europos ekonominės erdvės valstybėje įsisteigusios įmonės filialas, taip pat užsienio valstybėje įsteigta organizacija, neturinti juridinio asmens statuso, tačiau turinti civilinį teisnumą pagal tos valstybės įstatymus (toliau – fizinis ir juridinis asmuo), įstatymų nustatyta tvarka įgiję nuosavybės teisę arba į žemę, kurioje yra želdynų, želdinių, arba tik į želdinius;

6.18. želdynų ir želdinių valdytojas – želdynų ir želdinių savininkas ar savivaldybė, valstybės įmonė ar organizacija, patikėjimo teise valdantys įstatymų nustatyta tvarka jiems Lietuvos Respublikos Vyriausybės nutarimais perduotą valstybinėms funkcijoms įgyvendinti valstybinę žemę, kurioje yra želdynų ir želdinių, ar kitas fizinis ar juridinis asmuo, teisėtai įgijęs privačios žemės valdymo teisę ar žemę naudojantis įstatymų, administracinių aktų, teismo sprendimo, sandorių ar kitu pagrindu, arba turintis tik želdynų ir želdinių valdymo teisę;

6.19. žemės sklypas – teritorijos dalis, turinti nustatytas ribas, kadastro duomenis ir įregistruota Nekilnojamojo turto registre.

7. Kitos šiose Taisyklėse vartojamos sąvokos suprantamos taip, kaip jos apibrėžtos Lietuvos Respublikos želdynų įstatyme.

II SKYRIUS

ŽELDYNŲ IR ŽELDINIŲ APSAUGOS, TVARKYMO IR PRIEŽIŪROS

REIKALAVIMAI

8. Švenčionių rajono savivaldybės teritorijoje vadovaujamasi Lietuvos Respublikos želdynų įstatyme nustatytais želdynų ir želdinių apsaugos, priežiūros ir tvarkymo, želdynų kūrimo ir želdinių veisimo principais.

9. Želdynų ir želdinių apsaugos, tvarkymo ir priežiūros klausimus nagrinėja Švenčionių rajono savivaldybės administracijos direktoriaus (toliau – Administracijos direktorius) įgalioti asmenys.

10. Saugotinus želdinius kirsti, kitaip pašalinti iš augimo vietos ar intensyviai genėti galima tik turint Švenčionių rajono savivaldybės vykdomosios institucijos (toliau – Savivaldybės vykdomoji institucija) arba jos įgalioto Savivaldybės administracijos direktoriaus išduotą leidimą kirsti, kitaip pašalinti iš augimo vietos ar intensyviai genėti saugotinus želdinius ar vadovaujantis galiojančiu Savivaldybės vykdomosios institucijos ar jos įgalioto Savivaldybės administracijos direktoriaus sprendimu dėl saugotinų želdinių kirtimo, kitokio pašalinimo iš augimo vietos ar intensyvaus genėjimo, ir sumokėjus Leidime arba Sprendime nurodytą pagal Lietuvos Respublikos aplinkos ministro patvirtintus Želdinių atkuriamosios vertės įkainius apskaičiuotą želdinių atkuriamosios vertės kompensaciją. Saugotinus želdinius kirsti, kitaip pašalinti iš augimo vietos ar intensyviai genėti be leidimo ar sprendimo galima Lietuvos Respublikos želdynų įstatymo 13 straipsnio 2 dalyje nurodytais atvejais.

Punkto pakeitimai:

Nr. T-16, 2025-02-27, paskelbta TAR 2025-03-04, i. k. 2025-03662

101. Medžius, kurių kamieno skersmuo 1,3 metro aukštyje yra 12 ar daugiau centimetrų, augančius miestų gyvenamųjų vietovių požeminių inžinerinių tinklų apsaugos zonose ir ant pastatų dalių, kirsti, kitaip pašalinti iš augimo vietos ar intensyviai genėti žemės sklypo savininkas, valdytojas ar naudotojas (išskyrus atvejus, kai jau gautas leidimas kirsti, kitaip pašalinti ar intensyviai genėti medžius) gali tik pateikęs pranešimą apie ketinimą kirsti, kitaip pašalinti iš augimo vietos ar intensyviai genėti medžius Savivaldybės vykdomajai institucijai, iki darbų pradžios likus ne mažiau kaip 10 darbo dienų. Pranešimo forma nustatyta Taisyklių priede. Gavusi pranešimą apie ketinimą kirsti, kitaip pašalinti iš augimo vietos ar intensyviai genėti medžius, Savivaldybės vykdomoji institucija per 5 darbo dienas nuo prašymo gavimo dienos patikrina, ar pranešime nurodyti medžiai nėra priskiriami saugotiniems želdiniams, ir tokiu būdu, kokiu buvo pateiktas pranešimas, informuoja pranešimą pateikusį asmenį, ar pranešime nurodytiems medžiams kirsti, kitaip pašalinti iš augimo vietos ar intensyviai genėti reikia gauti leidimą arba dėl jų turi būti priimtas sprendimas Lietuvos Respublikos želdynų įstatymo 13 straipsnyje nustatyta tvarka.

Papildyta punktu:

Nr. T-16, 2025-02-27, paskelbta TAR 2025-03-04, i. k. 2025-03662

11. Prašymus leisti kirsti, kitaip pašalinti iš augimo vietos ar intensyviai genėti saugotinus želdinius nagrinėja ir leidimus kirsti, kitaip pašalinti iš augimo vietos ar intensyviai genėti saugotinus želdinius išduoda Savivaldybės vykdomoji institucija arba jos įgaliotas Savivaldybės administracijos direktorius, vadovaudamasis Lietuvos Respublikos želdynų įstatymu ir Švenčionių rajono savivaldybės tarybos patvirtintu Saugotinų želdinių kirtimo, kitokio pašalinimo iš augimo vietos ar intensyvaus genėjimo leidimų išdavimo ir prašymų dėl želdinių atkuriamosios vertės kompensacijos dydžio perskaičiavimo nagrinėjimo ir sumokėtos želdinių atkuriamosios vertės kompensacijos grąžinimo tvarkos aprašu.

Punkto pakeitimai:

Nr. T-16, 2025-02-27, paskelbta TAR 2025-03-04, i. k. 2025-03662

12. Želdynų ir želdinių savininkai ir valdytojai privalo saugoti želdynus ir želdinius, tinkamai juos prižiūrėti ir tvarkyti, užtikrinti želdinių gerovę.

III SKYRIUS

APRIBOJIMAI BENDROJO NAUDOJIMO teritorijose,

kuriose yra želdinių

13. Bendrojo naudojimo teritorijose, kuriose yra želdinių, draudžiama:

13.1. kirsti, kitaip pašalinti iš augimo vietos ar intensyviai genėti saugotinus medžius viešuosiuose želdynuose ir viešuosius želdinius, kurie priskiriami saugotiniems medžiams, intensyviausiu laukinių paukščių veisimosi laikotarpiu, nuo kovo 15 d. iki rugpjūčio 1 d., išskyrus atvejus, kai jie kelia pavojų gyventojams, jų turtui, statiniams, eismo ar skrydžių saugumui, taip pat kai tai būtina remontuojant, rekonstruojant ar tiesiant naują valstybinės ar vietinės reikšmės kelią, įgyvendinant ypatingos valstybinės svarbos projektus;

Papunkčio pakeitimai:

Nr. T-16, 2025-02-27, paskelbta TAR 2025-03-04, i. k. 2025-03662

13.2. savavališkai sodinti, persodinti, genėti, kirsti ar kitaip šalinti želdinius;

13.3. kirsti ir laužyti ar kitaip žaloti medžius, krūmus, jų šakas, skinti lapus, žiedus, leisti iš medžių sulą, pjaustinėti medžio žievę, pažeisti šaknis, trypti pomedį ir kitaip žaloti, mindžioti gėlynus, skinti bei rauti gėles, ardyti veją, ardyti dirvožemį;

13.4. tiesti ant medžių elektros kabelius (laidus);

13.5. kabinti ant medžių sūpuokles ir skelbimus, džiauti skalbinius, kalti vinimis prie medžių bet kokius įrenginius;

13.6. atskiruosiuose želdynuose draudžiama vykdyti kirtimus poilsiavimo sezono metu, išskyrus stichinių arba biotinių veiksnių sudarkytus medynus, avarinius medžius;

13.7. atlikti kitus veiksmus, kuriais žalojami medžiai, krūmai ir kiti želdiniai;

13.8. krauti ir sandėliuoti statybines medžiagas, medieną, atliekas;

13.9. kūrenti laužus ne tam pritaikytose vietose, deginti nukritusius lapus, šakas, žolę ir kitas atliekas;

13.10. be leidimo statyti kioskus, reklaminius skydus ar kitokius laikinus statinius, palapines;

13.11. be leidimo žaisti grupinius sportinius žaidimus, rengti kultūrinius bei masinius renginius ne tam tikslui skirtose vietose;

13.12. ganyti gyvulius, be pavadėlio vedžioti šunis;

13.13. laužyti ir gadinti parkų inventorių, įrenginius ir pastatus;

13.14. ardyti skruzdėlynus, medžioti paukščius, žvėris, naikinti paukščių lizdus;

13.15. važinėti sportinėmis ir bevariklio transporto priemonėmis, išskyrus takus;

13.16. be leidimo važinėti visų rūšių transporto priemonėmis žaliuosiuose plotuose, kuriuose neįrengta kieta danga;

13.17. užvažiuoti statant automobilius ant neuždengtų specialiomis grotelėmis pomedžių;

13.18. statyti motorines transporto priemones parkuose, skveruose ir kituose žaliuosiuose plotuose galima tik tam tikslui įrengtose ir pažymėtose vietose.

14. Kapinėse (individualiose kapavietėse) draudžiama sodinti:

14.1. plačiomis lajomis, teršiančius žiedynais ar vaisiais aplinką medžius ir krūmus;

14.2. augalus, plintančius šaknų atžalomis;

14.3. plačią paviršinę šaknų sistemą turinčių, neatsparių vėjovartai rūšių (eglių ir kt.) medžius, neskaitant žemaūgių formų;

14.4. greitai augančių, trumpaamžių, brandžiame amžiuje keliančių pavojų rūšių medžius.

15. Draudžiama kertant ar genint medžius piliakalnių ar pilkapių objekto teritorijoje, darbams naudoti sunkiąją ar kitą techniką, galinčią pažeisti kultūrinį sluoksnį, rauti kelmus.

16. Asmenims, valantiems gatves, šaligatvius, aikštes ir skverus, draudžiama pilti ir laikyti ant gatvių žaliųjų plotų, gėlynų, krūmų ir medžių sniegą su žvyru ir druska, žvyrą, įvairius chemikalus, taip pat nuo gatvių, skverų nuvalomus nešvarumus ir žemes.

17. Viešųjų želdynų ir želdinių priežiūros ir tvarkymo specialistai, atliekantys viešųjų želdynų įrengimo, pertvarkymo, viešųjų želdinių veisimo, genėjimo, apsaugos nuo ligų ir kenkėjų darbus, privalo būti įgiję dekoratyvinio apželdinimo darbuotojo, žemės ūkio darbuotojo, miško darbininko, miško darbuotojo, arboristo formaliojo profesinio mokymo kvalifikaciją ir turėti tai patvirtinantį dokumentą ar turėti tarptautinės arboristikos asociacijos sertifikavimo centro išduotą medžių specialisto ar medžių techninio eksperto sertifikatą arba būti išklausę švietimo įstaigos, mokslo ir studijų institucijos ar kito švietimo teikėjo organizuojamus neformaliojo mokymo kursus želdynų apsaugos, priežiūros ir tvarkymo srityje ir turėti tai patvirtinantį dokumentą.

18. Iškirtus medžius bendrojo naudojimo teritorijose, mediena yra realizuojama arba kitaip panaudojama visuomeninėms reikmėms, o gautos lėšos panaudojamos bendrojo naudojimo teritorijų želdiniams prižiūrėti ir apželdinti.

IV SKYRIUS

ŽELDINIŲ APSAUGA VYKDANT STATYBOS DARBUS

19. Žemės savininkai, valdytojai ir naudotojai, taip pat fiziniai ir juridiniai asmenys, vykdantys statybos darbus valstybinėje ir privačioje žemėje apželdintose teritorijose, privalo vadovautis Želdinių apsaugos, vykdant statybos darbus, taisyklėmis, patvirtintomis Lietuvos Respublikos aplinkos ministro 2010 m. kovo 15 d. įsakymu Nr. D1-193 „Dėl Želdinių apsaugos, vykdant statybos darbus, taisyklių patvirtinimo“.

20. Kai vykdant statybos darbus (įskaitant įvažiavimų, gatvių, kelių įrengimą ar remontą) pažeidžiama medžio šaknų sistema, kad neišdžiūtų šaknys, jas būtina pridengti ar užpilti žemės sluoksniu, jį palaistyti, kad neiššaltų šaknys, jas būtina apšiltinti. Pažeidus medžio šaknis, medžio lają galima išretinti vadovaujantis Medžių ir krūmų priežiūros, vandens telkinių, esančių želdynuose, apsaugos, vejų ir gėlynų priežiūros taisyklėmis, patvirtintomis Lietuvos Respublikos aplinkos ministro 2008 m. sausio 18 d. įsakymu Nr. D1-45 „Dėl Medžių ir krūmų priežiūros, vandens telkinių, esančių želdynuose, apsaugos, vejų ir gėlynų priežiūros taisyklių patvirtinimo“.

21. Asfaltuojant arba grindžiant šaligatvius, kiemus arba aikštes, prie augančių medžių, būtina palikti pralaidžias orui ir vandeniui ne mažesnes kaip 1,5x1,5 m keturkampes ar 1,5 m skersmens apvalias, ar ne mažesnes kaip 2 m2 ploto kitos formos aikšteles. Pertvarkant dangą po medžiais, kurių skersmuo dangos lygyje didesnis kaip 0,5 m, aikštelės kraštas turi būti ne arčiau kaip 0,5 m nuo medžio kamieno. Aikšteles galima užberti ne storesniu kaip 3–5 cm storio akmenėlių ar skaldos sluoksniu arba uždengti grotelėmis.

22. Baigus darbus parkuose ir kituose miesto žaliuosiuose plotuose, būtina išvežti statybines atliekas, šiukšles, nereikalingą gruntą, sutvarkyti teritorijos paviršių, padengti jį ne plonesniu kaip 10 cm juodžemio sluoksniu ir įrengti naują veją.

23. Baigus statybos darbus, privaloma apželdinti sklypą pagal statinio projektą, nepažeidžiant Medžių ir krūmų priežiūros, vandens telkinių, esančių želdynuose, apsaugos, vejų ir gėlynų priežiūros taisyklėse nustatytų reikalavimų, ir sutvarkyti želdinius teritorijoje už statinio sklypo ribų, jei ji buvo naudojama vykdant statybos darbus.

V SKYRIUS

Želdynų kūrimAS ir želdinių veisimAS

24. Medžių ir krūmų veisimo, vejų ir gėlynų įrengimo valstybinėje žemėje reikalavimai nustatyti Želdynų įrengimo ir želdinių veisimo taisyklėse, patvirtintose Lietuvos Respublikos aplinkos ministro 2007 m. gruodžio 29 d. įsakymu Nr. D1-717 „Dėl Medžių ir krūmų veisimo, vejų ir gėlynų įrengimo taisyklių patvirtinimo“. Privačioje žemėje veisiant medžius ir krūmus privaloma vadovautis Želdynų įrengimo ir želdinių veisimo taisyklių 5.1, 5.10 ir 5.11 papunkčiuose nustatytų reikalavimų.

25. Veisiant medžius, krūmus ir lianas viešosiose erdvėse ir viešuosiuose želdynuose, privaloma vadovautis Sodmenų kokybės reikalavimais, patvirtintais Lietuvos Respublikos aplinkos ministro 2007 m. gruodžio 14 d. įsakymu Nr. D1-674 „Dėl Sodmenų kokybės reikalavimų patvirtinimo“. Sodmenų kokybės reikalavimų 4.4 ir 4.5 papunkčiuose nurodyti reikalavimai lapuočiams ir spygliuočiams medžiams netaikomi sodinant želdinius valstybinėje ir savivaldybei priskirtoje žemėje visuomeninių akcijų, talkų metu, kai želdinių sodinimo organizatorius raštu susitaria su Švenčionių rajono savivaldybės administracija arba tos žemės valdytoju ar naudotoju dėl sodinamų želdinių kiekio, rūšies, želdinių sodinimo laiko, vietos, pasodintų želdinių priežiūros ir tvarkymo.

26. Mažiausi leistini atstumai tarp želdinių ir statinių elementų nurodyti statybos techniniame reglamente STR 2.02.09:2005 „Vienbučiai ir dvibučiai gyvenamieji pastatai“, patvirtintame Lietuvos Respublikos aplinkos ministro 2005 m. liepos 1 d. įsakymu Nr. D1-338 „Dėl statybos techninio reglamento STR 2.02.09:2005 „Vienbučiai ir dvibučiai gyvenamieji pastatai“ patvirtinimo“.

27. Atstumai nuo elektros oro linijų iki medžių nustatomi pagal Elektros linijų ir instaliacijos įrengimo taisykles, patvirtintas Lietuvos Respublikos energetikos ministro 2011 m. gruodžio 20 d. įsakymu Nr. 1-309 „Dėl Elektros linijų ir instaliacijos įrengimo taisyklių patvirtinimo“.

28. Medžių ir krūmų sodinimo iki inžinerinių tinklų mažiausi atstumai nustatomi vadovaujantis Lietuvos Respublikos specialiųjų žemės naudojimo sąlygų įstatymu.

VI SKYRIUS

Atsakomybė

29. Už šių Taisyklių nesilaikymą fiziniai ar juridiniai asmenys traukiami administracinėn atsakomybėn Lietuvos Respublikos administracinių nusižengimų kodekse nustatyta tvarka.

_________________

Priedo pakeitimai:

TAR pastaba. Nauja redakcija.

Nr. T-74, 2022-03-31, paskelbta TAR 2022-04-05, i. k. 2022-06982

Priedų pakeitimai:

Priedas

Papildyta priedu:

Nr. T-16, 2025-02-27, paskelbta TAR 2025-03-04, i. k. 2025-03662

Pakeitimai:

1.

Švenčionių rajono savivaldybės taryba, Sprendimas

Nr. T-74, 2022-03-31, paskelbta TAR 2022-04-05, i. k. 2022-06982

Dėl Švenčionių rajono savivaldybės tarybos 2020 m. birželio 25 d. sprendimo Nr. T-117 „Dėl Švenčionių rajono savivaldybės želdynų ir želdinių apsaugos taisyklių patvirtinimo“ pakeitimo

2.

Švenčionių rajono savivaldybės taryba, Sprendimas

Nr. T-16, 2025-02-27, paskelbta TAR 2025-03-04, i. k. 2025-03662

Dėl Švenčionių rajono savivaldybės tarybos 2020 m. birželio 25 d. sprendimo Nr. T-117 „Dėl Švenčionių rajono savivaldybės želdynų ir želdinių apsaugos taisyklių patvirtinimo“ pakeitimo